ಗಡಿ ಜಿಲ್ಲೆ ಚಾಮರಾಜನಗರಕ್ಕೆ ತಾಯಿಯೊಂದಿಗೆ ಬಂದ ಆಧುನಿಕ ಶ್ರವಣಕುಮಾರ ಖ್ಯಾತಿಯ ಕೃಷ್ಣಕುಮಾರ್.... ಚಾಮರಾಜನಗರ : ತ್ರೇತಾಯುಗದಲ್ಲಿ ವೃದ್ಧ ತಂದೆತಾಯಿಯನ್ನು ಕಾವಡಿಯಲ್ಲಿ ಕೂರಿಸಿಕೊಂಡು ತೀರ್ಥಯಾತ್ರೆ ನಡೆಸಿದ ಶ್ರವಣಕುಮಾರನ ಕಥೆಯನ್ನು ನೀವು ಕೇಳಿರಬಹುದು. ಅದೇ ರೀತಿ ಇಲ್ಲೊಬ್ಬರು ತಾಯಿಯನ್ನು ಸ್ಕೂಟರ್ನಲ್ಲಿ ಕೂರಿಸಿಕೊಂಡು ದೇಶದ ಹಲವು ರಾಜ್ಯಗಳಿಗೆ ತೆರಳಿ ತೀರ್ಥ ಕ್ಷೇತ್ರಗಳ ದರ್ಶನ ಮಾಡಿಸುವ ಮೂಲಕ ಆಧುನಿಕ ಶ್ರವಣಕುಮಾರ ಎಂಬ ಖ್ಯಾತಿಯನ್ನು ಪಡೆದಿದ್ದಾರೆ. ಮೈಸೂರಿನ ಡಿ. ಕೃಷ್ಣಕುಮಾರ್ ಹಾಗೂ ತಮ್ಮ ತಾಯಿ ಚೂಡಾರತ್ನ ಅವರನ್ನು ತಮ್ಮ ತಂದೆ ಕೊಡಿಸಿದ ಹಳೆಯ ಬಜಾಜ್ ಚೇತಕ್ ಸ್ಕೂಟರ್ನಲ್ಲಿ ಕೂರಿಸಿಕೊಂಡು ತೀರ್ಥಯಾತ್ರೆ ಮಾಡಿಸಿದ್ದಾರೆ. 2018ರ ಜನವರಿ 16ರಂದು ಪ್ರಾರಂಭಗೊಂಡ ಯಾತ್ರೆ 2020 ಸಪ್ಟಂಬರ್ ನಲ್ಲಿ ಅಂತ್ಯಗೊಂಡಿದೆ. 20 ರಾಜ್ಯ ಹಾಗೂ ನೇಪಾಳ, ಭೂತಾನ್ ಮತ್ತು ಮ್ಯಾನ್ಮಾರ್ ಗಳನ್ನು ನೋಡಿ ಬಂದಿರುವ ಅಮ್ಮ ಮಗ ಸುತ್ತಿದ್ದು 52265 ಕಿಲೋಮೀಟರ್. ಕಳೆದ ತಿಂಗಳು ಮೈಸೂರಿಗೆ ಬಂದಿರುವ ಕೃಷ್ಣಕುಮಾರ್ ಹಾಗೂ ಚೂಡಾರತ್ನ ಶುಕ್ರವಾರ ಚಾಮರಾಜನಗರಕ್ಕೆ ಆಗಮಿಸಿದ್ದರು. ಈ ವೇಳೆ ಜೈಹಿಂದ್ ಪ್ರತಿಷ್ಠಾನದ ವತಿಯಿಂದ ಅವರನ್ನು ಸನ್ಮಾನಿಸಲಾಯ್ತು. ಈ ವೇಳೆ ಮಾತನಾಡಿದ ಮಾಜಿ ಸಚಿವ ಹಾಲಿ ಶಾಸಕ ಸಿ.ಪುಟ್ಟರಂಗಶೆಟ್ಟಿ, ಇಂತಹ ಸಂದರ್ಭದಲ್ಲಿ ಆಧುನಿಕ ಶ್ರವಣಕುಮಾರ ಎಂದೇ ಪ್ರಸಿದ್ಧರಾದ ಮೈಸೂರಿನ ಡಿ.ಕೃಷ್ಣಕುಮಾರ್ ಅವರ ಯಾತ್ರಾ ಕಾರ್ಯ, ಇವರ ಮಾತೃ ಪ್ರೇಮ ಯುವಕರಿಗೆ ಮಾದರಿಯಾಗಲಿ ಎಂದರು. ರಾಷ್ಟ್ರ ಯುವ ಪ್ರಶಸ್ತಿ ಪುರಸ್ಕೃತ ಸುರೇಶ್ ಎನ್.ಋಗ್ವೇದಿ ಮಾತನಾಡಿ ತಂದೆತಾಯಿ ಆಸೆ ಪೂರೈಕೆಗಾಗಿ ಪುರಾಣದಲ್ಲಿ ಶ್ರವಣಕುಮಾರ ಮಾಡಿದ ತ್ಯಾಗದ ಗುಣಗಳನ್ನು ಪ್ರಸ್ತುತ ಸಂದರ್ಭದಲ್ಲಿ ಆಧುನಿಕ ಶ್ರವಣಕುಮಾರ ಎಂದೇ ಕರೆಯಬಹುದಾದ ಡಿ.ಕೃಷ್ಣಕುಮಾರ್ ಅವರ ಮಾತೃ ಸೇವಾ ಗುಣವು ಇತರರಿಗೆ ಆದರ್ಶವಾಗಿದೆ ಅಂದರು. ಸನ್ಮಾನ ಸ್ವೀಕರಿಸಿ ಮಾತನಾಡಿದ ಡಿ.ಕೃಷ್ಣಕುಮಾರ್ ಅವರು ಪುರಾಣ ಪ್ರಸಿದ್ಧ ಸ್ಥಳಗಳಿರುವ ಐತಿಹಾಸಿಕ ಚಾಮರಾಜನಗರ ಜಿಲ್ಲೆಯ ಐತಿಹಾಸಿಕ ಸ್ಥಳಗಳನ್ನು ದರ್ಶನ ಮಾಡಲು ಬಂದಿರುವುದು ಸಂತಸವಾಗಿದ್ದು, ಇಲ್ಲಿನ ಜನರ ಪ್ರೀತಿ, ವಿಶ್ವಾಸಕ್ಕೆ ಅಭಾರಿಯಾಗಿದ್ದೇನೆಂದು ತಿಳಿಸಿದರು. ಈ ಸಂದರ್ಭದಲ್ಲಿ ತಾ.ಪಂ ಮಾಜಿ ಅಧ್ಯಕ್ಷ ಚಿಕ್ಕ ಮಹದೇವ್, ಬ್ಲಾಕ್ ಕಾಂಗ್ರೆಸ್ ಅಧ್ಯಕ್ಷ ಮಹಮದ್ ಅಸ್ಗರ್ ಮುನ್ನ, ಪ್ರಾಂಶುಪಾಲ ಮಹದೇವಪ್ಪ, ಜಿಲ್ಲಾ ಬ್ರಾಹ್ಮಣ ಸಂಘದ ಉಪಾಧ್ಯಕ್ಷರಾದ ವತ್ಸಲಾ ರಾಜಗೋಪಾಲ್, ಜೈ ಹಿಂದ್ ಪ್ರತಿಷ್ಠಾನದ ಕುಸುಮ ಋಗ್ವೇದಿ, ರಾಜಗೋಪಾಲ್ ರಾಜಣ್ಣ , ನಾಗ ಸುಂದರ, ಸಾಹಿತಿ ಶ್ರೀಧರ್ಸಿರಿ, ಝಾನ್ಸಿ ಯೂತ್ ಕ್ಲಬ್ ಅಧ್ಯಕ್ಷೆ ಶರಣ್ಯ ಎಸ್ ಋಗ್ವೇದಿ, ಶ್ರಾವ್ಯ ಋಗ್ವೇದಿ, ಮುರುಗೇಶ್, ಪ್ರಭಾಕರ್ ಉಪಸ್ಥಿತರಿದ್ದರು.